

**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА**

**относно упражняването на правомощието за приемане на делегирани актове, предоставено на Комисията по силата на Директива 2014/90/ЕС на Европейския парламент и на Съвета от 23 юли 2014 г. по отношение на морското оборудване**

1. **Контекст**

С член 37, параграф 1 от Директива 2014/90/ЕС на Европейския парламент и на Съвета от 23 юли 2014 г. относно морското оборудване[[1]](#footnote-1) на Комисията се предоставя правомощието да приема делегирани актове при спазване на условията, определени в същия член. Съгласно член 37, параграф 2 от посочената директива правомощието за приемане на делегирани актове се предоставя за срок от пет години, считано от 17 септември 2014 г. Този срок изтича на 17 септември 2019 г. Съгласно член 37 Комисията е оправомощена да приема делегираните актове, посочени в членове 8, 11, 27 и 36 от директивата.

Тези делегирани актове може да се отнасят до:

* Член 8: приемането на хармонизирани технически спецификации и стандарти за изпитване

при липса на международен стандарт и

поради сериозен пропуск или аномалия в съществуващ стандарт

за конкретен елемент морско оборудване при изключителни обстоятелства, ако това е надлежно обосновано чрез подходящ анализ и с цел да се отстрани сериозна и неприемлива заплаха за морската безопасност, за здравето или за околната среда, и като се отчита текущата работа на равнище ММО.

* Член 11: определянето на конкретни елементи морско оборудване, за които може да се използва електронно етикетиране.
* Член 27: временни хармонизирани изисквания и стандарти за изпитване за конкретни елементи морско оборудване съгласно предпазна процедура на ЕС, когато несъответствието на морското оборудване е отдадено на недостатъци в стандартите за изпитване.
* Член 36: актуализиране на позоваванията на стандартите, включени в приложение III във връзка с изискванията, на които трябва да отговарят органите за оценяване на съответствието, за да станат нотифицирани органи (в момента EN ISO/IEC 17065:2012 и EN ISO/IEC 17025/2005).

Съгласно член 37, параграф 2 от Директива 2014/90/ЕС, Комисията изготвя доклад относно делегирането на правомощия не по-късно от девет месеца преди края на петгодишния срок. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.

1. **Упражняване от страна на Комисията на правомощието за приемане на делегирани актове, предоставено по силата на Директива 2014/90/ЕС на Европейския парламент и на Съвета от 23 юли 2014 г. относно морското оборудване**

Комисията е упражнила правомощието за приемане на делегирани актове, предоставено ѝ с Директива 2014/90/ЕС веднъж през отчетния период.

Приетият акт е Делегиран регламент (ЕС) 2018/414 на Комисията от 9 януари 2018 г. за допълнение на Директива 2014/90/ЕС на Европейския парламент и на Съвета по отношение на определянето на конкретните елементи морско оборудване, за които може да се използва електронно етикетиране

Той беше приет в съответствие с член 11 от Директивата за морското оборудване. Това определяне на морско оборудване, за което може да се използва електронно етикетиране, беше необходимо, за да позволи на икономическите оператори доброволно да използват електронни етикети, да улесни пазарния надзор и да предотврати фалшифицирането на конкретни елементи морско оборудване.

1. **Заключения**

Комисията смята за необходимо оправомощаването да бъде удължено поради нуждата да се допълват или изменят съответните разпоредби на директивата за постоянно променящия се списък на елементите морско оборудване, които попадат в обхвата на директивата (член 11), за актуализираните международни стандарти, свързани с изискванията, на които трябва да отговарят органите за оценяване на съответствието (член 36) и за да се отстраняват сериозните и неприемливи заплахи за морската безопасност, здравето или околната среда в кратък срок, ако възникне такава необходимост (членове 8 и 27).

1. ОВ L 257, 28.8.2014 г., стр. 168. [↑](#footnote-ref-1)